Kmieni nhar l-Erbgħa li għadda, terremot ta' 6.2 fuq l-iskala Richter laqat liċ-ċentru tal-Italja fejn ħalla mijiet ta' persuni mejta flimkien ma' ħerba strutturali kbira f'diversi komunitajiet pittorestki. Dan it-tip ta' fenomenu mill-ewwel iwassal għal sforzi kbar ta' salvataġġ li jkunu possibbli, fost l-oħrajn, grazzi għall-informazzjoni li tkun mgħoddija lill-forzi ta' sokkors minn ċentri ta' monitoraġġ li janalizzaw il-movimenti siżmiċi fiż-żona milquta. Il-gazzetta KullĦadd tkellmet ma' Dr Pauline Galea, li tmexxi s-Seismic Monitoring and Research Group (SMRG) fi ħdan il-Fakultà tax-Xjenza tal-Università ta' Malta, biex tifhem aħjar l-implikazzjonijiet ta' dan it-terremot kemm fuq l-Italja kif ukoll pajjiżna. "Żona f'riskju siżmiku mill-aktar għoli" L-SMRG għandu numru ta' stazzjonijiet ta' monitoraġġ madwar Malta u jżomm kuntatt kontinwu ma' gruppi simili f'diversi pajjiżi qrib tagħna illi flimkien jiġbru u jaqsmu l-informazzjoni dwar l-attività siżmika li sseħħ fiċ-ċentru tal-Mediterran. Dr Galea spjegat lil din il-gazzetta li l-awtoritajiet xjentifiċi tal-Italja għandhom network ta' strumenti kbar ħafna mal-Italja kollha u, f'każijiet bħat-terremot ta' din il-ġimgħa, ikunu f'pożizzjoni tajba ħafna biex jiġbru u jgħaddu l-informazzjoni lill-awtoritajiet ta' salvataġġ. Galea sostniet li huwa normali għaż-żona qrib Ruma fejn seħħ it-terremot li tkun milquta minn fenomeni siżmiċi ta' din is-saħħa. "Din il-parti tal-Italja hija waħda li għandha riskju siżmiku mill-aktar għoli. Dan jinħadem kemm fuq l-istorja ta' terremoti li ġraw fil-passat kif ukoll mill-ġeoloġija tal-inħawi. Fil-fatt, fl-1639 kien seħħ terremot tal-istess qawwa f'din iż-żona, li qered ħafna bliet. Il-muntanji kollha tal-Appenini huma struttura ġeoloġika li fihom ħafna faults attivi." Sfortunatament, fil-maġġoranza tal-każi ma jkun hemm ebda sinjal minn qabel li se jseħħ terremot. Għaldaqstant, ftit li xejn ikun hemm ħin biex il-popolazzjoni ċivili tkun ipprepata għal dan it-tip ta' diżastri. Ħidma konġunta Kif semmejna aktar 'il fuq, xogħol simili ta' monitoraġġ isir f'pajjiżna mill-SMRG fejn f'każ li t-terremot ikun viċin ta' Malta, u speċjalment jekk jinħass mill-pubbliku, il-grupp jgħaddi l-informazzjoni malajr lid-Dipartiment tal-Protezzjoni Ċivili. Jekk ikun hemm bżonn li jsiru operazzjonijiet ta' tiftix u salvataġġ, id-Dipartiment tal-Protezzjoni Ċivili għandu arranġamenti speċjali ma' dawk barranin f'każ ta' bżonn ta' sokkors f'pajjiżna jew pajjiż barrani. Is-sistema li tħaddem is-Seismic Monitoring and Research Group tinkludi Virtual Seismic Network, jiġifieri sistema fejn ir-recordings li jinġabru kontinwament minn strumenti magħżulin, f'pajjiżi oħra – speċjalment fil-Mediterran – jaslu dak il-ħin stess fil-kompjuters tagħhom. Ftit wara li jseħħ it-terremot, is-sistema tillokalizza l-epiċentru, u tkejjel il-qawwa b'mod awtomatiku. "Aħna nirċievu messaġġi bl-email u SMS, u nagħmlu monitoraġġ ta' li jkun qed jiġri. Xi drabi jkun hemm bżonn li l-analiżi tiġi riveduta manwalment minn xi wieħed mis-siżmologi. Naturalment, meta t-terremot ikun viċin tagħna, ikollna naħdmu iżjed bir-reqqa għax ħafna drabi dawn it-terremoti jirreġistrawhom biss l-istrumenti tagħna, u dan jirrikjedi iżjed xogħol għax l-informazzjoni tkun meħtiega b'urġenza." Minħabba li l-ġimgħa l-oħra f'diversi partijiet ta' Malta kienu rrappurtati xi movimenti siżmiċi, il-mistoqsija naturali hija jekk dawn għandhomx xi konnessjoni mat-terremoti li rajna fl-Italja nhar l-Erbgħa. "Le, dawn it-terremoti madwar Malta huma 'l bogħod wisq minn dawk tal-Italja u m'hemmx konnessjoni bejniethom. Diversi terremoti madwar Malta, madankollu, huma relatati ma' xulxin minħabba li jseħħu fuq l-istess faults li hemm taħt qiegħ il-baħar fil-Kanal ta' Sqallija," temmet tgħid Galea.